KIRJALLINEN KYSYMYS E-2766/00

esittäjä(t): John McCartin (PPE-DE) komissiolle

(1. syyskuuta 2000)

Aihe: Romanian orpokodit

Voiko komissio antaa tietoa Romanian orpo- ja lastenkotien nykyisestä tilasta? Voiko komissio myös ilmoittaa, mitä toimia se nykyään toteuttaa EU:n rahoittamien hankkeiden kautta näiden laitosten parantamiseksi, lasten suojelemiseksi ja heidän sijoittamiseksi kasvatusperheisiin tai takaisin omiin perheisiinsä?

Günter Verheugenin komission puolesta antama vastaus

(29. syyskuuta 2000)

Komissio on vuodesta 1990 lähtien toimittanut apua Romaniaan pääasiassa Phare-ohjelman kautta laitoksissa olevien lasten vaikean tilanteen parantamiseksi. Alkuvuosina oli hätätilanteen takia merkittävintä humanitaarinen apu (elintarvikeapu, lämmitysöljyn ja lääkkeiden toimittaminen, laitosten kunnostaminen ja ylläpito). Nyt ohjelmat on suunnattu Romanian lastenhoitopolitiikan rakenteelliseen tilanteeseen ja uudistamiseen. Tilanteen kehittymistä on kuvattu vuoden 1997 lausunnossa Romanian hakemuksesta Euroopan unionin jäseneksi(1) ja vuosien 1998 ja 1999 määräaikaiskertomuksissa Romanian edistymisestä Euroopan unioniin liittymisen valmisteluissa(2). Vuoden 1999 määräaikaiskertomuksessa todettiin erityisesti, että olosuhteet kaikissa lastenhoitolaitoksissa olivat hyvin vakavasti huonontuneet vuonna 1999 rahoituksellisista ja hallinnollisista syistä. Epäselvä ja monimutkainen vastuunjako lastensuojeluun osallistuvien neljän keskusviranomaisen kesken ja huono valvonta keskushallinnon taholta sekä budjettivarojen puute todettiin pääasiallisiksi kehityksen esteiksi.

Vuoden 1999 määräaikaiskertomuksen mukaan yksi viranomainen (lasten oikeuksia suojeleva kansallinen virasto) on vastuussa kaikista hoitolaitoksissa olevista lapsista, mukaan luettuina aiemmin terveys- ja opetusministeriöiden ja vammautuneiden osaston alaisuuteen kuuluneet. Kaikkien laitosten hallinto on hajautettu paikallisille viranomaisille. Riittävien lastenhoitoon tarkoitettujen budjettivarojen takaamiseksi on vuoden 1999 valtion talousarvioon tehty tarkistuksia ja vuoden 2000 talousarvion määrärahoja suunnattu uudestaan.

Komissio ja Romanian viranomaiset suunnittelevat nyt 25 miljoonan euron Phare-ohjelmaa käynnissä olevan uudistuksen tukemiseen. Romanian hallitus vastaa talousarviosta maksettavista elintarvike- ja ylläpitomäärärahoista.

Pharen lastensuojeluohjelma muodostuu seuraavista osista: yhteisöjen integroitujen lasten hyvinvointia parantavien hankkeiden aikaansaaminen ja kehittäminen paikallistasolla korostaen erityisesti lasten heitteillejätön ja laitostumisen ehkäisyä, lastenkotien uudelleenjärjestely, tekninen apu (hyödyntäen mahdollisesti jäsenvaltioiden asiantuntemusta kummitoiminnan kautta eli lähettämällä kansallisia asiantuntijoita Romanian hallintoon), työministeriön ja sosiaaliturvapalvelujen (keskus- ja paikallistasolla) yhteistyön helpottaminen lastenhoito-osastojen kanssa (keskus- ja paikallistasolla) sen varmistamiseksi, että Romanian yleisellä sosiaaliturvapolitiikalla tuetaan tehokkaasti perheitä, joiden lapset ovat vaarassa, ja ehkäistään lasten heitteillejättöä ja laitostumista. Ohjelmaan kuuluu lisäksi maanlaajuinen yleisen tietämyksen lisäämiskampanja, joka tähtää lasten heitteillejätön ehkäisemiseen ja heidän integroimiseensa uudelleen omiin tai kasvattiperheisiinsä. Tämän ohjelman eri osatekijöiden odotetaan olevan valmiina tarjouskilpailujen järjestämistä ja sopimusten tekemistä varten ennen tämän vuoden loppua.

(1) KOM(97) 2003 lopullinen.

(2) KOM(98) 702 lopullinen; KOM(1999) 508 lopullinen.